Obavještavaju se studenti da mogu upisati sveučilišni kolegij "Vršnjačka potpora studentima s invaliditetom" do petka 7. listopada 2016. Kolegij je dostupan za upis svim studentima i studenticama koji su upisani na preddiplomskoj, diplomskoj i poslijediplomskoj razini studija.

Uvjet za pohađanje ovoga kolegija jest da student koji se prijavljuje za pohađanje poznaje studenta s invaliditetom kojemu je potrebna vršnjačka potpora i koji se slaže s time da mu tu potporu pruža upravo student koji prijavljuje kolegij. Isto tako, uvjet je da student koji se prijavljuje za pohađanje kolegija i student s invaliditetom budu s istog studijskog programa i s iste studijske godine.

**Opće informacije o kolegiju**
- nositelj: Sveučilište u Zagrebu
- status: izborni
- bodovna vrijednost: 5 ECTS bodova
- trajanje: jedan semestar (15 sati predavanja + 105 sati vježbi)
- mjesto održavanja: na jednoj od sastavnica Sveučilišta (dogovara se sa studentima/icama nakon upisa)
- dostupan kao e-kolegij

Pružanje vršnjačke potpore temelji se na individualnim planovima koje zajednički donose student upisan na kolegij i student s invaliditetom ("par"). Vršnjačka potpora pruža se isključivo u akademskom okruženju. Primjeri realizacije vršnjačke potpore su: pomoć pri dolasku na fakultet, u predavaonice, kabinete, knjižnice, referade i sl., pomoć pri rješavanju nekih administrativnih procedura, pomoć pri "hvatanju" bilješki s predavanja, potpora u realizaciji vježbi, verbalni opisi vizualno prezentiranih sadržaja, objašnjavanje pojmova, zajednički rad na akademskim zadacima, potpora u različitim socijalnim situacijama, osobna pomoć prema potrebi (odlazak u restoran, sanitarne prostorije i sl.).

Kolegij je zamišljen kao jedna od mjera izjednačavanja mogućnosti za studente s invaliditetom u sustavu visokoga obrazovanja u Republici Hrvatskoj, a kreiran je u okviru Tempus projekta Education for Equal Opportunities at Croatian Universities - EduQuality čiji je nositelj Sveučilište u Zagrebu putem Ureda za studente s invaliditetom i Povjerenstva za studente s invaliditetom. Više o kolegiju možete pronaći na internetskoj stranici Projekta: www.eduquality-hr.com.